Osobitná časť

K Čl. I
 
K bodu 1
Legislatívno-technická úprava súvisiaca s bodom 2. Ide o presun legislatívnych skratiek z § 2 ods. 1.

K bodom 2 a 3
Z dôvodu zjednodušenia nariadenia sa navrhuje presunúť zoznam kategórií škôl a všetkých ukazovateľov potrebných na výpočet osobných nákladov a prevádzkových nákladov do prílohy č. 2.

K bodu 4
Legislatívno-technické úprava súvisiaca s bodmi 2 a 3. Súvisí so skutočnosťou, že jednotný normatív na prevádzku okrem tepla upravuje doterajší § 2 ods. 3, ktorý sa z dôvodu vypustenia výpočtu kategórií z normatívneho textu navrhuje vypustiť. 

K bodu 5
Finančné prostriedky na ďalšie vzdelávanie pedagogických zamestnancov sa navrhuje určiť ako 7 % objemu finančných prostriedkov vynaložených školami na prevádzkové náklady. V súčasnosti sa objem finančných prostriedkov určuje ako 1,5 % z osobných nákladov.  Vzhľadom k tomu, že medziročne sa osobné náklady navyšujú, súčasný spôsob výpočtu znižuje objem finančných prostriedkov na ostatnú prevádzku, lebo globálny objem finančných prostriedkov na prevádzku sa nemení. Navrhovanou zmenou sa navrhuje zreálniť suma vyčleňovaná na tento účel. 

K bodu 6
Legislatívno-technická úprava súvisiaca s bodmi 2 a 3.

K bodom 7 a 8
Vzhľadom na zmenu uvedenú v bode 5 sa navrhuje výpočet objemu finančných prostriedkov na ďalšie vzdelávanie pedagogických zamestnancov školy tak, aby sa zachovala náročnosť nákladov na ďalšie vzdelávanie pedagogických zamestnancov školy s príslušnou kategóriou školy. Odseky 17 a 18  riešia spôsob výpočtu normatívu na ďalšie vzdelávanie pedagogických zamestnancov pre konkrétnu kategóriu škôl (napr. pre základné školy). 

K bodu 9
Navrhuje sa v samostatnom ustanovení zaviesť zmeny súvisiace s financovaním nákladov na žiakov nultých ročníkov v základných školách a osobitne náklady na žiakov z titulu vyučovacieho jazyka.

K bodom 10 a 15
Navrhuje sa  upraviť mzdový normatív a normatív na výchovno-vzdelávací proces na žiaka základnej školy, ktorý sa vzdeláva v škole s iným vyučovacím jazykom ako slovenským, na 113 % zodpovedajúceho normatívu. Zároveň sa navrhuje zaviesť nový normatív na žiaka učiaceho sa jazyk národnostnej menšiny podľa rámcového učebného plánu pre základné školy s vyučovaním jazyka národnostnej menšiny (t.j. žiak, ktorý sa ho učí ako povinný predmet).

Mzdový normatív a normatív na výchovno-vzdelávací proces na žiaka základnej školy, ktorý sa učí jazyk národnostnej menšiny je 104% zodpovedajúceho normatívu. Zvýšený normatív sa vzťahuje na rusínsky, ukrajinský, ruský, rómsky, chorvátsky a nemecký jazyk.

Uvedené sa navrhuje z dôvodu zmien v rámcových učebných plánoch pre základné školy a z dôvodu prijatia nového rámcového učebného plánu pre ZŠ s vyučovaním jazyka národnostnej menšiny.

K bodom 11 a 14
Legislatívno-technická úprava súvisiaca s presunom zoznamu kategórií škôl a všetkých ukazovateľov potrebných na výpočet osobných nákladov a prevádzkových nákladov do prílohy č. 2, t.j. s bodmi 2 (mzdový normatív) a 3 (prevádzkový normatív) a súvisiaca s bodmi 19 a 29, t.j. s vypustením školských hospodárstiev.

K bodu 12 
Legislatívno-technická úprava súvisiaca s bodmi 7 a 8.

K bodu 13
Ide o legislatívno-technickú úpravu súvisiacu s presunom zoznamu kategórií škôl a všetkých ukazovateľov potrebných na výpočet osobných nákladov a prevádzkových nákladov do prílohy č. 2, t.j. s bodom 2.

K bodu 16
Legislatívno-technická úprava súvisiaca s bodmi 7 a 8.

K bodu 17
Z dôvodu zmien v rámcových učebných plánoch pre stredné odborné školy sa navrhuje upustiť od krátenia normatívu na žiaka strednej odbornej školy, ktorý sa vzdeláva v skrátenom štúdiu. Dôvodom je skutočnosť, že personálna náročnosť vzdelávania žiakov stredných odborných škôl v skrátenom štúdiu je porovnateľná s personálnou náročnosťou vzdelávania bežných žiakov stredných odborných škôl v dennej forme štúdia.

K bodu 18
Legislatívno-technická úprava súvisiaca s bodmi 7 a 8.

K bodom 19 a 31
Navrhuje sa vypustiť financovanie školského zariadenia „školské hospodárstvo“, vzhľadom na to, že okresné úrady v sídle kraja tieto školské zariadenia nemajú zriadené a v školskom zákone sa školské zariadenie  „školské hospodárstvo“ vypustilo s tým, že existujúce školské hospodárstva môžu ešte pôsobiť, no nie je možné zriadiť nové. V súčasnosti síce existujú školské hospodárstva, no žiadne z nich nie je štátne, t.j. na žiadne z nich sa nevťahuje nariadenie vlády č. 630/2008 Z. z.

Obdobná situácia je aj v prípade školského zariadenia „stredisko odbornej praxe“, t.j. v školskom zákone bolo vypustené s tým, že existujúce môžu ešte pôsobiť, no nie je možné zriadiť nové. Rozdielom oproti školským hospodárstvam je skutočnosť, že existuje jedno stredisko odbornej praxe, ktoré je štátne, a preto je potrebné nateraz ponechať úpravu jeho financovania.
 
K bodu 20, 21 a 28
Ide o legislatívno-technickú úpravu súvisiacu so správnym pomenovaním orgánu miestnej správy v školstve.

K bodom 22 a 23
Navrhuje sa upraviť rozdelenie objemu finančných prostriedkov použitého na financovanie štátnych poradenských zariadení (centier pedagogicko-psychologického poradenstva a prevencie a centier špeciálno-pedagogického poradenstva) medzi paušálny príspevok a výkonový príspevok zo súčasného pomeru z 5:5 na 4:6. Na základe tejto zmeny sa z celkového objemu finančných prostriedkov poskytnutých štátnym poradenským zariadeniam v predchádzajúcom kalendárnom roku viac finančných prostriedkov vyčlení na činnosť poradenských zariadení podľa výkonov, a to 60% v porovnaní s paušálnym príspevkom. Cieľom je presmerovať viac finančných prostriedkov na skutočné výkony poradenských zariadení.

K bodom 24 až 27
Ide o legislatívno-technickú úpravu súvisiacu so zákonom č. 182/2017 Z. z., ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa menia a dopĺňajú niektoré zákony. V zákone č. 597/2003 Z. z. sa zmenila štruktúra a z uvedeného dôvodu sa menia aj odkazy na príslušné ustanovenie zákona. Zároveň sa zákonom č. 182/2017 Z. z. pri asistentoch učiteľa v zákone č. 597/2003 Z. z. vypustilo zohľadňovanie nadania ako nadbytočné, keďže rozhodujúcou skutočnosťou pri prideľovaní finančných prostriedkov na asistentoch učiteľa je len zdravotné znevýhodnenie; z tohto dôvodu je potrebné zosúladiť aj vykonávací predpis.

K bodu 29
Úprava názvu prílohy súvisí s bodmi 2 a 3.

K bodu 30
Zmena prílohy č. 3 je legislatívno-technická úprava, vzhľadom na navrhované vypustenie § 2 ods. 3.

K bodu 32
Navrhuje sa zmena počtu výkonov, ktoré sa budú zohľadňovať pri financovaní štátnych centier špeciálnopedagogického poradenstva. Rozdelenie priamej činnosti s klientom na 3 samostatné skupiny sa v praxi neosvedčilo.

K bodu 33
Legislatívno-technická úprava súvisiaca s bodom 2.
 
K Čl. II

Účinnosť predpisu sa navrhuje 1. januára 2018, vzhľadom na to, že ide o prerozdelenie finančných prostriedkov na kalendárny rok.